**AIŠKINAMASIS RAŠTAS**

**DĖL SMULKIOJO IR VIDUTINIO VERSLO IR INVESTICIJŲ SKATINIMO PROGRAMOS DALINIO FINANSAVIMO TVARKOS APRAŠO PATVIRTINIMO**

**1. Sprendimo projekto esmė, tikslai ir uždaviniai**.

Šiuo sprendimo projektu siekiama pakeisti Smulkiojo ir vidutinio verslo ir investicijų skatinimo programos dalinio finansavimo tvarkos aprašą (toliau – Aprašas), pakeičiant senus rodiklius (Aprašo 14 p.) naujais, tiesiogiai susijusiais su Klaipėdos miesto ekonominės plėtros strategijos (toliau - KEPS2030) įgyvendinimu.

**2. Projekto rengimo priežastys ir kuo remiantis parengtas sprendimo projektas**.

Šių metų gruodžio 31 d. baigia galioti Biudžeto lėšų panaudojimo sutartis tarp Savivaldybės administracijos ir VšĮ „Klaipėda ID“. Sutartis buvo sudaryta VšĮ „Klaipėda ID“ (tuo metu VšĮ KEPA) laimėjus Smulkiojo ir vidutinio verslo ir investicijų skatinimo programos dalinio finansavimo savivaldybės biudžeto lėšomis konkursą (toliau – Konkursas). Konkursas organizuotas vadovaujantis Klaipėdos miesto savivaldybės tarybos 2017 m. kovo 30 d. sprendimu Nr. T2-66 „Dėl smulkiojo ir vidutinio verslo ir investicijų skatinimo programos dalinio finansavimo tvarkos aprašo patvirtinimo“ (toliau – Aprašas).

Kadangi š. m. lapkričio mėnesį planuojama skelbti naują Konkursą, siūloma keisti Aprašo 14 punktą ir 6.1. papunktį ir tokiu būdu 3 metų laikotarpiui suplanuoti konkrečių KEPS2030 priemonių finansavimą ir įgyvendinimą:

1. Aprašo 14 punkte nauji rodikliai tiesiogiai susiję su Klaipėdos miesto smulkiojo ir vidutinio verslo sąlygų gerinimu (KEPS2030 1.3.4., 1.3.6., 1.3.8., 1.3.9., 1.3.11, 1.4.2-1.4.3. uždaviniai), investicinės aplinkos gerinimu (KEPS2030 1.2.2., 1.2.5-1.2.7., 7.1.1.-7.1.2., 7.2.1. uždaviniai) bei aukštos kvalifikacijos darbuotojų į miestą pritraukimu ir išlaikymu (KEPS2030 1.5.4.-1.5.6, 2.1.2 uždaviniai);
2. Aprašo 6.1. papunkčio keitimas reikalingas siekiant išvengti rizikos, kad Konkurse turės galimybę dalyvauti labai ribotas įstaigų skaičius, kadangi išaugus Programos apimčiai, stipriai išaugs tiek Programos vertė, tiek ir nuosavo prisidėjimo dydis. Programos įgyvendinimui reikalingų kitų lėšų dydis šiuo metu yra 20 proc., siūloma jį mažinti iki 5 proc.

Rengiant sprendimo projektą, remtasi Lietuvos Respublikos vietos savivaldos įstatymo 6 straipsnio 38 p., 6 straipsnio 16 p., 16 straipsnio 2 dalies 17 p.; Klaipėdos miesto savivaldybės tarybos 2017 m. kovo 30 d. sprendimu Nr. T2-66 „Dėl smulkiojo ir vidutinio verslo ir investicijų skatinimo programos dalinio finansavimo tvarkos aprašo patvirtinimo“, Klaipėdos miesto savivaldybės tarybos 2018 m. balandžio 26 d. sprendimu Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“; Klaipėdos miesto savivaldybės 2013–2020 metų strateginiu plėtros planu (patvirtintu 2013 m. balandžio 26 d. Klaipėdos miesto tarybos sprendimu Nr. T2-79 (2016 m. liepos 28 d. Klaipėdos miesto savivaldybės tarybos sprendimo Nr. T2-199 redakcija), Klaipėdos miesto savivaldybės tarybos 2019 m. sausio 31 d. sprendimu Nr. T2-19 ,,Dėl Klaipėdos miesto savivaldybės 2019-2021 metų strateginio veiklos plano patvirtinimo”.

**3. Kokių rezultatų laukiama**.

Smulkiojo ir vidutinio verslo ir investicijų skatinimo veikloms keliami uždaviniai atitinka KEPS2030 tikslus – „Sukurti palankias sąlygas verslui, investuotojams ir talentams“, „Plėtoti inovatyvią ir ateities ekonomikos poreikius atitinkančią švietimo bei mokslo sistemą“ bei šiems tikslams vykdyti keliamus uždavinius. Todėl, įgyvendinus projektus, tikimasi, kad pagerės verslo sąlygos Klaipėdos mieste, bus efektyviai vykdomos miesto rinkodaros ir investicijų pritraukimo veiklos, skatinančios ekonominę miesto plėtrą bei gyventojų skaičiaus didėjimą.

**4. Sprendimo projekto metu gauti specialistų vertinimai**.

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai**.

Projektų rengėjai kartu su paraiškomis privalės pateikti priemonių įgyvendinimo sąmatas, kurios kartu su paraiškomis bus vertinamos ekspertų komisijos pagal nustatytus kriterijus.

Pagal tvarkos aprašą finansuojamoms veikloms reikalingos lėšos bus suplanuotos Klaipėdos miesto savivaldybės 2020-2022 m. strateginiame veiklos plane.

**6. Lėšų poreikis sprendimo įgyvendinimui.**

Lėšos smulkiojo ir vidutinio verslo bei investicijų skatinimo projektams įgyvendinti bus numatomos pagal atitinkamų metų Klaipėdos miesto savivaldybės biudžeto finansines galimybes.

**7. Galimos teigiamos ar neigiamos sprendimo priėmimo pasekmės.**

Galimos teigiamos sprendimo priėmimo pasekmės: įgyvendinant projektus, gerinančius smulkiojo ir vidutinio verslo sąlygas, bus sudarytos prielaidos kurtis naujiems verslams Klaipėdos mieste. Pagerės jau įsikūrusių ar tik pradėjusių veiklą Lietuvos ir užsienio verslininkų sąlygos, nes jiems bus sudarytos patogios galimybės gauti visą reikalingą informaciją bei tikslines konsultacijas. Investicijų pritraukimas reiškia didžiulį stimulą miesto ekonominei plėtrai, nes kuriamos naujos darbo vietos, diegiamos šiuolaikinės technologijos, auga gyventojų pajamos, atsiranda galimybių augti aptarnaujantiems verslams. Įgyvendinant miesto rinkodaros veiklas, potencialiems užsenio investuotojams ir verslininkams bus suteikta tikslinga informacija apie Klaipėdos miestą ir verslo sąlygas jame. Tikimasi, kad pagerės miesto žinomumas tikslinėse rinkose, bus sulaukta daugiau užklausų dėl investavimo galimybių mieste. Parengus ir įgyvendinant miesto rinkodarą, bus didinamas Klaipėdos miesto žinomumas, ko rezultatas auganti ekonomika, didėjantis gyventojų skaičius, gerėjanti gyvenimo kokybė.

Neigiamų sprendimo priėmimo pasekmių nenumatoma.

Tarptautinių ryšių ir ekonominės plėtros Reda Švelniūtė

skyriaus vedėja